Hans Andersen (V), 2025-09-09:
I dag vil jeg gerne tale om det, der optager rigtig mange danskere for tiden, nemlig priserne.
Det er efterhånden ingen hemmelighed, at det er blevet dyrere for familien Danmark at gå i supermarkedet.
Helt basale dagligvarer, vi alle sammen skal bruge hver dag og hver uge, koster meget mere, end de gjorde for bare få år siden, og jeg er nok ikke den eneste herinde, der i løbet af sommeren er blevet prikket på skulderen af danskere i supermarkedet.
Det er faktisk også der, jeg tilbringer en del tid, for som far til fem vender jeg supermarkedet flere gange på en uge.
Og der er altså danskere, som prikker mig på skulderen og siger, de er bekymret for de høje priser.
Det kalder selvfølgelig på handling.
Som politikere har vi et ansvar, men vi har gudskelov heller ikke planøkonomi.
Vi har frie markedskræfter, og grundet uro på verdensmarkedet er priserne skruet op på en lang række varer verden over.
Det betyder ikke, at vi ikke kan gøre noget, for vi vil gøre det billigere at være familien Danmark, og lad mig lige begynde med at introducere familien Danmark.
Det er på en og samme tid en broget og homogen forsamling, der elsker hygge, f.eks. med fodbold som i går aftes, og det herlige land, vi bor i.
Det er dem, der med panderynker samler pakken med oksekød op fra køledisken.
Pakken koster nu 60 kr., og den er i øvrigt skrumpet til 400 g.
Det er dem, der i avisen kan læse, at verden bliver stadig mere urolig og uforudsigelig, og at russerne fortsætter deres ulovlige krig i Ukraine.
Vi vil fjerne de særlige afgifter, der findes på kaffe, chokolade og sukkervarer.
Det er en bureaukratisk og fordyrende særafgift på to af de varer, der er steget allermest i pris.
Selvfølgelig skal vi fjerne dem.
Familien Danmark med små børn i dagtilbud skal hver måned afstå flere tusinde kroner, for at deres børn bliver passet i et lærende miljø, når mor og far er på arbejde.
Det er en stor udskrivning for mange familier, herunder også familien Danmark, men der følger også en knugende bekymring med, for er der nok voksne i dag nede i vuggestuen?
Det er en følelse, jeg tror vi er mange der kan genkende.
Også det er bekymringer, som Venstre er optaget af, altså at danske børnefamilier kan få mere tid med hinanden og ro i maven, og det er derfor, vi gør det billigere for børnefamilier at have deres børn i vuggestue, dagpleje og børnehave.
Samtidig investerer vi i næsten 1.400 ekstra flere voksne, der nu skal passe på vores børn.
Det bliver også nemmere for mor og far at vælge privat pasning, for den forskelsbehandling, der indtil nu har været, sætter vi en stopper, for vi gør det muligt for både mor og far at køre barnet ind i en privat pasningsordning, samtidig med at de er på barselsdagpenge.
Det styrker den enkelte families frie valg, og det gør forskelsbehandlingen mellem kommunal og privat pasning mindre.
Med det her finanslovsforslag gør Venstre det over 9.000 kr. billigere at være familien Danmark næste år, og så har jeg jo ikke engang nævnt virkningen af de skattelettelser, der stort set bliver fuldt indfaset næste år.
Det vil kunne mærkes, og det vil give flere tusinde danske familier lidt mere luft i privatøkonomien.
Men det er jo ikke bare mor og far i familien Danmark der får mere luft i budgettet.
Længere nede ad vejen bor farmor og farfar, og de får selvfølgelig også glæde af, at elafgiften bliver banket i bund og den røde Merrild med dertil hørende blomme i madeira bliver lidt billigere.
Det unge menneske i familien Danmark kan se frem til at spare 20 pct. på bøgerne i det kommende studieår, når nu vi fjerner bogmomsen.
Så nej, vi kan ikke styre priserne på varegrupper efter en planøkonomisk tankegang, og vi kan ikke fjerne alle bekymringer hos familien Danmark.
Men vi kan tage det dybt alvorligt, lytte til det og sikre konkret politisk handling, der her og nu kan give dem flere penge mellem hænderne.